Jaanuar 2016

Jaanuar 2016, kroonika

2016. aasta jaanuar algas reedel ja lõppes 31 ööpäeva möödudes pühapäeval.

1. jaanuar

 Adolf Hitleri teos "Mein Kampf" läks avalikku omandisse.
Euroopa Julgeoleku- ja Koostööorganisatsiooni eesistujamaaks sai Saksamaa. 
 Ameerika Ühendriikides Texase osariigis jõustus seadus, mis lubab registreeritud relvaomanikel avalikes kohtades tulirelva peitmata liikuda, kui relv on kabuuris.
 Ameerika Ühendriikide haridusministri kohusetäitjaks sai senine aseministri kohusetäitja John King, Jr., kes vahetas välja senise ministri Arne Duncani.
 Ameerika Ühendriikides Alaska, Arkansase, California, Colorado, Connecticuti, Hawaii, Massachusettsi, Michigani, Nebraska, New Yorgi, Rhode Islandi, Lõuna-Dakota, Vermonti ja Lääne-Virginia osariigis tõusis alampalk. Uus tunnitasu alammäär on neis osariikides 8 dollarit (Arkansas) kuni 10 dollarit (California ja Massachusetts).
 Euroopa Liidu ja Ukraina vahel jõustuma pidanud assotsieerimis- ja vabakaubandusleping jõustus vaid osaliselt (vabakaubanduse osas), sest kuus Euroopa Liidu liikmesriiki jätsid selle ratifitseerimata.
 Iisraelis Tel Avivis avas mees, kelleks peetakse Palestiina araablast Nashat Melhemit, Dizengoffi tänaval Simta baari ees tule. Kaks inimest sai surma ja veel seitse vigastada. 
 Saksamaal Kölnis sattus ligi 90 naist Põhja-Aafrika või araabia päritolu meeste rünnakute ohvriks. Politseile on seoses vägivallaga aastavahetuspidustuste ajal esitatud 379 avaldust. Saksa justiitsministri Heiko Maasi hinnangul olid Saksamaal Kölnis uusaastaööl aset leidnud seksuaalkuriteod ilmselt kavandatud.
 Somaalia pealinnas ründasid Ash-Shabābi võitlejad politseijaoskonda. Politsei teatel kolm neist tapeti, Ash-Shabāb eitas, et keegi nende võitlejatest oleks surma saanud.
 Šveitsi liidupresidendina astus ametisse Johann Schneider-Ammann.
 Venemaa keelas Ukraina toidukaupade impordi. Venemaa lõpetas vabakaubanduse Ukrainaga ning Venemaa president Vladimir Putin allkirjastas seadluse, mis raskendab Ukraina kaupade sissevedu Kasahstani kaudu.
 Eestis jõustus ilma rakendussäteteta vastu võetud kooseluseadus, mis muudab võimalikuks sooneutraalsete kooselulepingute sõlmimise, kuid mille rakendussätete puudumine ei võimalda neid lepinguid rahvastikuregistris registreerida ega lõpetada.
 Eestis tõusis maksuvaba miinimum 154 eurolt 170-le ja alampalk 390 eurolt 430-le.
 Tartu Ülikoolis hakkas kehtima uus põhikiri, millega kaasnes ka ülikooli uue akadeemilise struktuuri rakendumine. Seniste teaduskondade asemele moodustati neli suurt õppe- ja teadustöö valdkonda: humanitaarteaduste ja kunstide valdkond, sotsiaalteaduste valdkond, meditsiiniteaduste valdkond, loodus- ja täppisteaduste valdkond.

2. jaanuar

Euroopa rändekriis: Kreekas Agathonísi saare lähedal uppus kaheaastane põgenikust poiss, kes oli ülerahvastatud alusel, mis sõitis kaljudele.
Mehhikos Temixco linnas mõrvati linnapea Gisela Mota, kes lubas oma ametiajal kuritegevuse vastu armutut võitlust, päev pärast ametisse astumist.
Rünnak Pathankoti õhuväebaasile: Indias Pandžabi osariigis Pakistani piiri ääres paiknevat Pathankoti õhuväebaasi kasarmut ründas enne koitu vähemalt neli India sõjaväe mundris teadmata päritoluga relvastatut isikut (kahtlustatakse organisatsiooni Jaish-e-Mohammed). Tunde kestnud ägedas tulevahetuses, milles osales ka kopter, hukkus vähemalt neli ründajat. Ühe ründaja tappis kohe üks vahisõduritest, keda seejärel tabas kuul. Kolm ründajat neutraliseeriti alles pärastlõunal. Surma sai ka kaks vahisõdurit, vähemalt neli haavatud sõdurit suri hiljem.
Saudi Araabias hukati 47 inimest, sealhulgas šiiidi vaimulik Nimr an-Nimr. 
Saudi Araabia riiklik uudisteagentuur SPA teatas, et Jeemenis üheksa kuud liikumise Anşār Allāh sihtmärke pommitanud koalitsioon Saudi Araabia juhtimisel lõpetab kell 14 relvarahu, mis sõlmiti 15. detsembril 2015. 
Somaalia pealinna Muqdisho restoranis toimus enesetapurünnak, milles hukkus peale ründaja veel vähemalt kolm inimest. Somaalia informatsiooniminister Mohamed Abdi Hayir süüdistas riiklikule raadiole antud kommentaaris toimunus Ash-Shabābi. 
Eesti president Toomas Hendrik Ilves laulatati Halliste kirikus Ieva Kupcega. Laulatuse viis läbi Marko Tiitus, assisteeris Krists Kalniņš.
Eesti Looduskaitse Selts valis aasta loomaks mägra.
Elektrilevi sõlmis lepingu Hiiumaal asuva Käina piirkonnaalajaama rekonstrueerimiseks. Sellega parandatakse elektrivarustuse kindlust 5578 Hiiumaa majapidamisel ja ettevõttel.
Tallinna lennujaama turundusdirektor teatas, et sel kevadel laiendatakse lennujaama terminali, ehitatakse uus parkimismaja, pikendatakse lennurada ja ühendatakse lennujaam trammiteede võrgustikku.

3. jaanuar
Iraani pealinnas Teheranis tungisid Nimr an-Nimri hukkamise vastu protesteerivad meeleavaldajad Saudi Araabia saatkonda, lõhkusid mööblit ja süütasid sisustust. Politsei ajas nad hoonest välja. Riikliku meedia teatel peeti kinni 40 inimest. Saudi Araabia lõpetas Iraaniga diplomaatilised suhted.
Kataloonia vasakradikaalne partei CUP teatas, et ei toeta omavalitsuse presidenti Artur Masi teist ametiaega. Sellega nõrgestati Kataloonia vabaduseliikumist.
Turkish Airlines tühistati kolme päeva jooksul lume tõttu üle 500 lennu. Türgit tabanud suure lumesaju tõttu tühistati praamireise ja jäeti ära koolipäevi, tuhandetesse küladesse oli ligipääs raskendatud.
Ajaleht Postimees teatas, et Autorollo süüasjas saab uueks prokuröriks Maria Entsik. Seni on süüasi toonud kriminaalsüüdistused Siim Roodele ja Väino Pentusele.
Eesti kaitseväe uueks peakaplaniks pühitseti major Gustav Kutsar.

4. jaanuar

 ERR teatas, et ajakirjanike ja kodanikuaktivistide rühm Bellingcat on esitanud Hollandi võimudele oma koostatud raporti, milles on välja selgitatud 20 Venemaa sõjaväelast, kelle üksus kasutas Buk-raketisüsteemi lennu MH17 allatulistamisel.
 Euroopa rändekriis: Taani kehtestas piiripunktides Saksamaaga ajutise piirikontrolli.
 Marshalli Saarte parlament valis riigi uueks presidendiks Casten Nemra. Nemra sai valimistel 17 häält, tema vastaskandidaat Alvin Jacklick 16 häält.
 Moldova parlamendis kukkus kvoorumi puudumise tõttu läbi Ion Sturza kandidatuur peaministri ametikohale. Järgmisel päeval teatas Sturza, et loobub valitsuse moodustamisest.
 Monaco uueks riigiministriks (valitsusjuhiks) nimetati Serge Telle, kelle ametiaeg algab 1. veebruaril.
 Rootsi ajalehe Dagens Nyheter tellitud uuringust selgus, et küsitletutest 70% pooldas ajateenistuse taastamist.
Saudi Araabia katkestas diplomaatilised suhted Iraaniga, sest meeleavaldajad, kes polnud rahul Saudide otsusega hukata 47 inimest, sealhulgas šiiidi vaimulik Nimr an-Nimr, ründasid eelmisel päeval Teheranis Saudi Araabia saatkonda ja Mashhadis konsulaadihoonet. Saudi Araabia tegevust on osaliselt järginud ka Bahrein, Araabia Ühendemiraadid ja Sudaan.
 Eestis astus ajateenistusse rohkem kui 300 kutsealust.
 Kella 15.40 paiku põrkas möödasõidul olev auto Ida-Virumaal Vaivara vallas Tallinna-Narva maantee 191. kilomeetril kokku teise sõidukiga. Õnnetuses hukkus kaheaastane laps, viis inimest said vigastada.

5. jaanuar

Afganistanis paiknevate Ameerika Ühendriikide vägede kõneisik Wilson Shoffner teatas, et Helmandi provintsis on hukkunud üks ja saanud haavata veel kaks USA sõjaväelast.
Hispaania loodeosas Galicias konfiskeeriti kaheteistkümnelt inglasest uimastikaubitsejalt kokku kolm kilogrammi kokaiini, miljon eurot ja relva.
 Iraanis teatasid uudisteagentuur Tasnīm ja riigitelevisioon, et Iraani parlamendi esimees ‘Alī Lārījānī avas mägedes keskmaarakettide ‘Emād maa-aluse lao.
 Iraani uudisteagentuuri IRNA teatel ütles Iraani president Ḩasan Rūḩānī Teheranis kohtumisel Taani välisministri Kristian Jenseniga, et Saudi Araabia ei saa peita oma "kuritegu" Nimr an-Nimri hukkamise näol Iraaniga suhete katkestamise taha. 
Lõuna-Korea odavlennufirma Jin Airi korralikult kinni panemata uksega lennanud lennuk tegi hädamaandumise Cebu saarele Filipiinidel. 
 Eesti majandus- ja taristuminister Kristen Michal ning Soome transpordi- ja kommunikatsiooniminister Anne Berner allkirjastasid Eesti-Soome transpordikoostöö memorandumi.
 Eesti välisminister Marina Kaljurand andis üle välisministeeriumi kultuuripreemiad.
Tallinnas Tatari tänaval leiti õhtul kahtlane kott, kohale kutsutud demineerijad tunnistasid selle ohutuks.

6. jaanuar

 2016. aasta Ameerika Ühendriikide presidendivalimised: New Mexico endine kuberner Gary Johnson teatas, et soovib saada Libertaarse Partei presidendikandidaadiks. Johnson oli sama erakonna presidendikandidaat ka 2012. aasta presidendivalimistel.
 Burkina Faso peaministriks nimetati Paul Kaba Thieba.
 Elevandiluurannikul astus tagasi peaminister Daniel Kablan Duncani valitsus. Samal päeval nimetas president Alassane Ouattara Duncani uuesti peaministriks.
 Saksamaa võimud teatasid, et on tuvastanud kolm kahtlusalust, kes osalesid Kölni pearaudteejaama juures uusaastaööl toimunud massilise naiste ahistamises.
 Põhja-Korea väitis, et viis edukalt läbi vesinikupommi katsetuse.
 Eestis alustas oma teenuste pakkumist Ameerika Ühendriikide voogedastusteenuse ettevõte Netflix.
 Eesti Teaduste Akadeemias toimus konverents "Eesti noorteadlased välismaal", mille avas välisminister Marina Kaljurand.

7. jaanuar

 Iraan keelustas kõigi kaupade sisseveo Saudi Araabiast, reageerides Ar-Riyāḑi otsusele katkestada Teheraniga diplomaatilised suhted.
 Liibanoni parlamendis kukkus läbi presidendivalimiste järjekordne katse. Valimised lükati edasi 8. veebruarile.
 Prantsusmaa politsei lasi Pariisis maha mehe, kes püüdis tungida politseijaoskonda ja karjus "Allahu Akbar" (Jumal on suur).
 Eesti Pank hakkas väljastama Paul Kerese 100. sünniaastapäevale pühendatud kaheeuroseid münte.
 Eestis Ämari lennubaasis toimus NATO Balti õhuturbe rotatsiooni üleandmistseremoonia, kus Saksamaa õhuväelastelt võttis missiooni üle Belgia lennusalk nelja hävitajaga F-16. 
 Eestis oli visiidil Leedu energeetikaminister Rokas Masiulis, kes külastas koos oma Eesti kolleegi Kristen Michaliga Ida-Viru maakonna energeetikaettevõtteid.
 Eesti välisminister Marina Kaljurand alustas kahepäevast visiiti Põlva maakonnas.
 Eestis Obinitsas toimus tseremoonia, millega anti soome-ugri kultuuripealinna tiitel Obinitsalt üle Veszprémile ja Iszkaszentgyörgyle. Tseremoonial osales ka Eesti president Toomas Hendrik Ilves koos abikaasaga.
 Kell 7.00 mõõdeti Viljandimaal Tarvastus selle talve külmarekord -30,4°C.
 Postimees teatas, et käesoleva aasta jooksul plaanib Eesti politsei hakata saatma uimastite niinimetatud pühapäevatarvitajatele hoiatavaid tekstsõnumeid (SMS-sse).
 Põhja ringkonnaprokuratuur esitas kirjanik Kaur Kenderile süüdistuse lapsporno tootmises.
 Narvas avati male suurmeistri Paul Kerese mälestusmärk, kus on malelaud sattunud tagurpidi ning malendite seisu järgi kaotab Keres mängu.
 Viru Maakohus tunnistas 30-aastase Anton Bulbenko süüdi tapmisega ähvardamises ja kahe inimese tapmises ning mõistis talle liitkaristuseks eluaegse vangistuse. Koos temaga on Eestis 8. jaanuar 2016 seisuga 42 eluaegset vangi.

8. jaanuar

 Egiptuse populaarse Hurghada kuurordi hotellis pussitas kaks relvastatud meest kolme turisti, kes said haavata.
 Maailma tagaotsituim narkoparun Joaquín Guzmán toimetati tagasi Mehhiko Altiplano vanglasse, kust ta 2015. aasta juulis oli põgenenud.
 Kölni politseiülem, keda süüdistati suutmatuses uusaastaööl aset leidnud massilisi seksuaalrünnakuid ja vargusi ära hoida, saadeti ajutiselt pensionile.
 Saksamaal ilmus lähiajaloo instituudi väljaandel põhjalikult kommenteerituna Hitleri teos "Mein Kampf". 
 Eesti kaitseministeeriumi kantsler Jonatan Vseviov allkirjastas Norras hankelepingu, millega Eesti ostab Norralt 37 jalaväe lahingumasina CV-90 keret. Nende baasil ehitatakse toetussoomukid juhtimispunktide, tulejuhtimise ning logistilise toetuse tarvis. Hanke olemust ja tingimusi tutvustati avalikkusele 4. jaanuaril toimunud pressikonverentsil.
 Vanglateenistus andis Tartu vangla vanemvalvurile Sirli Nahale parima valvuri auhinna.
ERR kirjutas, et eestlaste suhtumine Euroopa Liitu halvenes möödunud aastal märkimisväärselt. Hiljutise Eurobaromeetri uuringu põhjal peavad eestlased Euroopa liidule ülekaalukalt suurimaks ohuks sisserändajaid.
 Täna hommikul hilines või asendati bussidega pakase ja tehniliste viperuste tõttu 13 Elroni reisi.

9. jaanuar

Giza püramiidide juures avas terrorist tule, kaks inimest sai surma.
Lääne-Virumaal Sõmeru vallas lekkis Rakvere lihakombinaadi kompressori tsehhis hooldustööde käigus ammoniaaki. Üks inimene hukkus, kolm said vigastada.
Külmade ilmaolude tõttu lubatakse minna jalgsi Peipsi järve jääle.

10. jaanuar

Ameerika Ühendriikides Los Angeleses toimus 73. Kuldgloobuste auhinnagala, kus parima võõrkeelse filmi kategoorias kandideeris Soome-Eesti-Saksamaa film "Vehkleja".
Kataloonia regionaalvalitsuse presidendiks valiti tulihingeline Kataloonia iseseisvuse pooldaja Carles Puigdemont.
Nassaus peetud PCA (PokerStars Caribbean Adventure) 5300-dollarilise sisseostuga peaturniiril diskvalifitseeriti pokkerilegend Antonio Esfandiari, kuna ta urineeris pokkerilaua all pudelisse. Selle põhjuseks oli asjaolu, et ta oli vedanud kihla ärimees Bill Perkinsiga, et ta liigub 48 tundi üksnes väljaastetega ning selleks ajaks oli ta füüsiliselt omadega nii läbi, et oli kindel, et enam ta tualetti minna ei jõua. Kihlveoga võidetud raha, mida oli vähemalt 50 000 dollarit, annetas ta heategevuseks.
Prantsusmaal Place de la République'il mälestati möödunud aasta Charlie Hebdo veresauna ja terrorirünnakute ohvreid.
Rootsis Skavsta lennujaamas leiti eaka naise kotist lõhkeainejälgi.
Ukraina keelas Venemaa toidukaupade impordi vastuseks sarnasele keelule Venemaal.
Šoti odavbussifirma Superbus sulges ajutiselt Polskibusi opereeritava Tallinna-Riia-Vilniuse-Białystoki-Varssavi liini.
Kasari jõel uppus kalastama läinud 66-aastane mees, kes ööpimeduses oli eraldunud kaaslastest ning vajunud läbi kolme sentimeetri paksusest jõejääst.

11. jaanuar

 Ameerika Ühendriikides astus Louisiana kubernerina ametisse demokraat John Bel Edwards.
 Iisraeli parlament Knesset kinnitas riigi siseministriks Aryeh Deri.
 Kuveidi kohus mõistis surma kaks kohtualust, kes tunnistati süüdi Iraani kasuks spioneerimises ja rünnakute kavandamises Kuveidis.
 Marshalli Saarte presidendina astus ametisse Casten Nemra.
 Prantsuse Guajaana prefektina astus ametisse Martin Jaeger.
 Põhja-Iirimaa parlament valis piirkonna esimeseks ministriks (valitsusjuhiks) Arlene Fosteri.
 Soomes jõustus seadus, mis lubab poodidel oma lahtiolekuaegu ise reguleerida.
 India kohus mõistis Eesti laevakaitsjad viieks aastaks vangi.
 Süüria linna Madayasse jõudis esimene humanitaarabi ja toidukraami vedav konvoi.
 Eestit külastas Ameerika Juutide Komitee delegatsioon, kes kohtus siin ka peaminister Taavi Rõivasega.
 Eestis oli visiidil Soome põllumajandus- ja keskkonnaminister Kimmo Tiilikainen, kes kohtus Eesti keskkonnaministri Marko Pomerantsi ning majandus- ja taristuministri Kristen Michaliga.
 Eesti Konservatiivse Rahvaerakonna (EKRE) riigikogu fraktsioon otsustas, et ükski nende saadik ei osale Eesti Vabariigi aastapäeva puhul peetaval presidendi vastuvõtul. 
 Eesti Energia on peatanud Vaivara vallas asuva Auvere tuulepargi planeeringu, kuna energiakontserni fookus on viimasel ajal teistel projektidele liikunud.
 Keskerakond otsustas keelata tööseminaridel alkoholi tarbimise.
 Pärnumaal Ares ja Harjumaal Kosel alustasid tööd uued kiiruskaamerad.
 Vahipataljon tähistas oma 88. aastapäeva piduliku rivistusega Miinisadamas.
 Lääne maakonnas avati talve esimene jäätee Haapsalu linna ja Österby sadama vahel.

12. jaanuar

Microsoft lõpetas uuenduste edastamise oma vanematele veebibrauseri versioonidele Internet Explorer 8, 9 ja 10 ja operatsioonisüsteemile Windows 8.
Türgis İstanbuli vanalinnas, Sultanahmeti linnaosas plahvatas pomm, hukkus kümme tsiviilisikut.
Eestis jättis Tartu maakohtu registriosakond kinnitamata Keskerakonna kongressil vastu võetud põhikirja muudatused, mis tähendab, et 2015. aasta novembris Riigikohtu poolt süüdi mõistetud Priit Toobal ja Lauri Laasi peavad erakonnast lahkuma.
 Eestisse saabus visiidile Euroopa Komisjoni kliima peadirektoraadi peadirektor Jos Delbeke, kes kohtus muuhulgas ka Eesti keskkonnaministri Marko Pomerantsiga.
 Eestit külastas Albaania sotsiaalhoolekande- ja noorteminister Blendi Klosi, kes kohtus oma Eesti kolleegi Margus Tsahknaga.
Harju maakohus mõistis kaks tallinlasest meest, Ramil Khalilovi ja Roman Manko süüdi islamiterrorismi toetamises ja saatis vangi.
 Endine majandusminister Urve Palo saavutas Harju maakohtus võidu ettevõtte Väinamere Liinid üle. Kohus leidis, et Urve Palo ei ole praamihanke pakkumise kohta valeandmeid esitanud.
Riigikohus andis erakoolide rahastamisvaidluses õiguse Tallinna linnale ja kohustas riiki hüvitama linnale eelnevalt väljamõistetud ligi 1,4 miljonile eurole lisaks veel üle 600 000 euro.

13. jaanuar

Ameerika Ühendriikides toimunud lotomängu Powerball võitsid kolm osalejat, kelle vahel jagati pooleteise miljardi dollari suurune auhinnaraha.
 Burkina Fasos astus ametisse peaminister Paul Kaba Thieba valitsus.
Läti president Raimonds Vējonis nimetas Roheliste ja Talurahva Liidu (ZZS) parlamendisaadiku Māris Kučinskise peaministrikandidaadiks.
Prantsuse Alpides hukkus laviini alla jäänud kooligrupis kaks õpilast, viis said raskelt vigastada. Lisaks kaotas elu Ukraina suusaturist.
 Eesti president Toomas Hendrik Ilves alustas kolmepäevast visiiti Ameerika Ühendriikides, et osaleda Washingtonis tema juhtimisel koostatud Maailmapanga arenguaruande "Digitaalsed dividendid" esitlusel.
 Eestis Ida-Virumaal Sillamäel avati Sillamäe Kutsekooli renoveeritud õppehoone.
 Eesti riigihalduse minister Arto Aas oli visiidil Võru maakonnas.

14. jaanuar

 2016. aasta Ameerika Ühendriikide presidendivalimised: Lõuna-Carolina osariigis North Charlestonis toimus Vabariikliku Partei presidendikandidaadiks pürgijate järjekordne teledebatt, mille korraldas telekanal Fox Business Network.
 Ameerika Ühendriikides tehti teatavaks 2016. aasta Oscari auhindade nominendid. Kõige enam nominatsioone – kokku 12 – sai Mehhiko režissööri Alejandro González Iñárritu film "Mees, kes jäi ellu".
 Ameerika Ühendriikides tegi NASA teatavaks, milliste ettevõtetega sõlmitakse leping rahvusvahelise kosmosejaama (ISS) kaubavarustuslendudeks perioodil 2019–2024. Konkursi tulemusel valiti välja kolm USA ettevõtet: Orbital ATK, SpaceX ja – uustulnukana – Sierra Nevada Corporation.
 Guatemalas astus ametisse president Jimmy Morales.
 Indoneesia pealinnas Jakartas hukkus ISISe korraldatud pommiplahvatustes ja tulistamises kaks tsiviilisikut ja viis ründajat.
 Moldova president Nicolae Timofti tegi valitsuse moodustamise ülesandeks Ion Padurarule, kuid järgmisel päeval loobus Paduraru valitsuse kokkupanemisest.
 Türgis Diyarbakıri provintsis Cinari linnas toimus pommiplahvatus, milles hukkus kuus ja sai vigastada ligi 40 isikut.
 Eesti maaeluminister Urmas Kruuse alustas kolmepäevast visiiti Saksamaal Berliinis, et osaleda rahvusvahelisel toidu- ja põllumajandusmessil Grüne Woche ning Euroopa Liidu põllumajandusministrite tippkohtumisel.
Eestisse Tapale saabus uue Ameerika Ühendriikide üksuse rasketehnika koos toetusmasinatega.
 Eesti Reformierakonna peasekretär Martin Kukk teatas ametist lahkumisest.
 Lääne-Virumaal Rakvere lihakombinaadis lekkis taas ammoniaaki.
 Ida-Virumaal algas kolmepäevane rahvusvaheline sõjalis-sportlik võistlus Utria Dessant 2016, mille võitis Scoutspataljoni 1.võistkond.
Maardus avati Tallinki uus logistikakompleks.

15. jaanuar

 Burkina Faso pealinnas Ouagadougous hukkus Islamiäärmuslaste rünnakus vähemalt 23 inimest. Rünnaku korraldamise võttis omaks al Qaeda Põhja-Aafrika haru Islami Magribi Al-Qaeda. 17. jaanuaril 2016 kuulutas president Roch Marc Christian Kaboré välja kolmepäevase leina.
 Makedoonia peaminister Nikola Gruevski astus ametist tagasi.
 Moldova president Nicolae Timofti tegi pärast peaministrikandidaadi Ion Paduraru loobumist uue valitsuse moodustamise ülesandeks Pavel Filipile.
 Prantsusmaa terviseministeerium teatas, et ebaõnnestunud ravimikatsetuse tagajärjel vajas haiglaravi kuus inimest, neist üks suri.
Põhja-Korea teatas, et võib loobuda tuumakatsetustest, kui sõlmitakse rahuleping Ameerika Ühendriikidega ning Lõuna-Korea peatab iga-aastased sõjaväeõppused.
 Saksamaal otsustas Evangeelne Kirik Reinimaal lubada samasooliste paaride kiriklikku laulatamist. Tegemist on teise piirkondliku evangeelse kirikuga Saksamaal, mis on vastava otsuse vastu võtnud ja see puudutab kiriku koosseisu kuuluvat 719 kogudust.
 Veebientsüklopeedia Vikipeedia ingliskeelne versioon sai 15-aastaseks.
 Eesti Reformierakonna uueks peasekretäriks valiti Reimo Nebokat.
 Riigikohus otsustas, et Edgar Savisaare linnapea ametist kõrvaldamine on põhiseadusega kooskõlas.
 Viru Keemia Grupi juhtkond võttis vastu otsuse koondada 500 töötajat.

16. jaanuar

 Hiina Vabariigis (Taiwanis) toimusid parlamendi- ja presidendivalimised. Presidendiks valiti Cai Yingwen, kes sai 56.1% häältest. Ametisse astudes saab temast riigi esimene naispresident. Parlamendivalimised võitis 44,1% häältega Demokraatlik Progressiivne Partei, mis sai 113-kohalises parlamendis 68 kohta. 
Süüria linna Deir ez-Zuri rünnanud ISIS-e väed korraldasid ulatusliku inimröövi, mille käigus võeti pantvangidena kaasa 400 tsiviilisikut. 
 Tartu Ülikooli loodusmuuseum avas uue püsinäituse „Maa. Elu. Lugu“.

17. jaanuar

 2016. aasta Ameerika Ühendriikide presidendivalimised: Lõuna-Carolina osariigis Charlestonis toimus telekanali NBC News korraldatud Demokraatliku Partei presidendikandidaadiks pürgijate teledebatt. Tegemist oli demokraatide viimase debatiga enne Iowa ja New Hampshire'i osariigis toimuvaid eelvalimisi.
 Ameerika Ühendriigid kehtestasid Iraanile uued sanktsioonid seoses riigi hiljutise ballistilise raketi testimisega.
 Colombia president Juan Manuel Santos teatas, et sõjavägi vabastas 12 sissirühmituse Rahvuslik Vabastusarmee (ELN) röövitud kalurit.

18. jaanuar

 Ameerika Ühendriikide ettevõtte SpaceX katse maandada kanderakett mehitamata pargasele ebaõnnestus raketi plahvatamisel. Projekti peamine ülesanne, sidesatellidi Jason-3 orbiidile saatmine, õnnestus.
 Belgias Brüsselis toimus Euroopa Liidu välisministrite kohtumine, millel osales ka Eesti välisminister Marina Kaljurand. Kohtumisel arutati olukorda Iraagis ja Süürias ning võitlust äärmusorganisatsiooniga Islamiriik.
 Hiina Vabariigis esitas tagasiastumispalve peaminister Mao Chi-kuo, kuid president Ma Ying-jeou ei rahuldanud seda. Seepeale suundus peaminister tähtajatule puhkusele ja tema kohuseid asus täitma asepeaminister Simon Chang.
 Makedoonia parlament nimetas häältega 72:0 kuni aprillis toimuvate ennetähtaegsete parlamendivalimisteni ajutiseks peaministriks Emil Dimitrievi. Tema valitsuskabinetis jätkasid tööd kõik ülejäänud ministrid Nikola Gruevski valitsusest.
 Prantsusmaa president François Hollande kuulutas välja majandusliku hädaolukorra.
 Süüriast ISIS-e aladelt tulistatud rakett tappis Türgi kaguosas Kilisi provintsis ühe inimese.
 Eesti valitsus otsustas, et riik ei kaeba edasi Euroopa Komisjoni otsust, mis kuulutas Estonian Airile antud riigiabi ebaseaduslikuks.
 Eestisse saabus viiepäevasele visiidile OECD missioon eesmärgiga koostada Eesti kohta keskkonnaülevaade. Visiidi raames kohtub missioon ka keskkonnaministri Marko Pomerantsiga.
 Eesti ettevõtlusminister Liisa Oviir alustas kahepäevast visiiti Prantsusmaal Pariisis, mille raames toimus muuhulgas ka tema kohtumine Prantsusmaa ettevõtjate katusorganisatsiooni MEDEF esindajatega.
 1. jalaväebrigaadi suurtükiväepataljon tähistas väeosa 98. aastapäeva rännakmarsiga läbi Rakvere linna.

19. jaanuar

 Gibraltari kubernerina vannutati ametisse kindralleitnant Edward Davis.
 Liibüa rivaalitsevad valitsused teatasid, et jõudsid kokkuleppele 32-liikmelise rahvusliku ühtsuse valitsuse moodustamises. Uue valitsuse peaministrikandidaadiks nimetati Fāyiz Muşţafā as-Sarraj.
 Prantsusmaa autotootja Renault kutsus mootorite ja nende heitgaasikoguste normidele vastavuse kontrollimiseks tagasi enam kui 15 000 autot.
 Põhja-Korea teatas, et töötas välja viina, mis ei tekita pohmelust.
 Saksamaal Berliinis avati Eesti saatkonnas Eesti fotograafi Annika Haasi ja Soome fotograafi Kiba Lumbergi näitus "Meie, mustlased".
 Šveitsis Genfis toimus ÜRO Inimõiguste Nõukogu tegevuse perioodiline ülevaatus, millel osales ka Eesti välisminister Marina Kaljurand.
 Türgi presidendi Recep Tayyip Erdoğani abi Yiğit Bulut kutsus telekanalile TRT Haber antud intervjuus võime üles riigistama Türgi üht suuremat kommertspanka Türkiye İş Bankası, millest 28% kuulub riigi peamisele opositsioonierakonnale Vabariiklikule Rahvaparteile.
 Ukrainas jäi tuisu tõttu ligi 300 linna elektrita.
 ÜRO avaldas raporti, kus tõdeti, et Iraagi tsiviilisikud kannatavad endiselt kohutava vägivalla all.
 Eesti peaminister Taavi Rõivas alustas kahepäevast töövisiiti Saksamaal Münchenis, kus ta kohtus Saksamaa liidukantsleri Angela Merkeliga ja esines kõnega Baieri valitseva erakonna Kristlik-Sotsiaalse Liidu konverentsil.
 Eesti kaitseminister Hannes Hanso avas Jõhvis Viru jalaväepataljoni uue lasketiiru.
 Eesti maaeluminister Urmas Kruuse oli visiidil Järva maakonnas, kus kohtus kohaliku piimandussektori esindajatega.
 Eesti siseminister Hanno Pevkur alustas kahepäevast visiiti Lätis, et osaleda Riias toimunud Balti siseministrite iga-aastasel kohtumisel.
 Eestis teatas BNS Groupi juhatuse esimees Anvar Samost ametist lahkumisest. Otsus jõustus samal päeval.
 Eesti Energia juhatus hindas 65,6 miljoni euro võrra alla Auvere elektrijaama ja Utah' projekti väärtuse.
 Eestis algas kollektiivide registreerimine XII noorte laulu- ja tantsupeol osalemiseks.
 Eluaegne vang Romeo Kalda võitis Euroopa Inimõiguste Kohtus Eestit. Kohus leidis, Eesti riigi keeld andmaks Kaldale tema soovil 2007. aastal luba ligipääs lugemaks kolme valitsemisega seotud veebilehte, oli rikkunud Euroopa inimõiguste ja põhivabaduste kaitse konventsiooni sõnavabadust puudutavat artiklit.
Haridusminister Jürgen Ligi allkirjastas käskkirja, mis liidab Transpordikooli tööstushariduskeskusega.

20. jaanuar

 Austria sõjavägi hakkas piiripunktis põhjalikult kontrollima Sloveeniast saabuvaid migrante.
 Belgias Brüsselis algas NATO Sõjalise Komitee kahepäevane kohtumine, millel Eestit esindab kaitseväe juhataja Riho Terras.
 Moldova parlament kinnitas 57 poolthäälega riigi peaministriks Pavel Filipi.
 Pakistanis rünnati Charsadda linnas asuvat Bacha Khani Ülikooli, 19 inimest hukkunus.
 Saint Helena uueks kuberneriks nimetatid Lisa Phillips. Tema ametiaeg algab aprillis.
 Eesti suursaadik Makedoonias Daniel Erik Schaer andis Skopjes Makedoonia presidendile Đorge Ivanovile üle oma volikirja.
 Eesti Telekom asendas EMT ja Elioni kaubamärgid Telia kaubamärgiga.
 Nordic Aviation Groupi esimene oma lennuk alustas opereerimist avalennuga Tallinnast Amsterdami kell 18:10.
 TEA kirjastus esitas kohtule pankroti vältimiseks saneerimisavalduse.
 Tallinna ringkonnakohus tühistas aegumise tõttu alkoholitootja Liviko ja suurte jaekettide süüdimõistmise konkurentsi kahjustava kokkuleppe sõlmimises.
 Vabaerakonna fraktsiooni liige Artur Talvik avalikustas info, et Tallinna Sadama tellitud identsete laevade hinnad erinevad 17,4 miljoni euro ulatuses. Tallinna Sadama tütarfirma TS Laevad selgitas, et soodsaim pakkuja, Türgi tehas, poleks nelja laeva suutnud tähtajaks valmis ehitada, mispärast kaasati odavuselt teine ehitaja.

21. jaanuar

 Jeemenis rööviti kolm Dohas baseeruva Al-Jazīrah uudistekanali ajakirjanikku.
 Saksamaa autotootja Volkswagen teatas, et eemaldab autodelt petuseadmed, kuid ei maksa autoomanikele kompensatsiooni.
 Eestis Paldiskis tähistas Scoutspataljon Pikksaare lahingu aastapäeva piduliku rivistuse ja pataljoniülema vastuvõtuga.
 Paide kultuurikeskuses toimus Eesti Kultuurkapitali aastapreemiate auhinnagala, mille avas kultuuriminister Indrek Saar. Elutööpreemiad said Lembitu Kuuse, Nikolai Baturin, Ell Väärtnõu, Lea Tormis, Merike Vaitmaa, Ingrid Rüütel ja Evald Aavik.

22. jaanuar

 Ameerika Ühendriikide idarannikul paiknevas viies osariigis kuulutati lumetormi tõttu välja eriolukord. 23. jaanuariks oli hukkunud kümme inimest, neist enamus autoõnnetustes.
 Ameerika Ühendriikides Texase osariigis katsetas USA ettevõte Blue Origin edukalt suborbitaalset korduvkasutatavat kanderaketti New Shepard. Tegemist oli sama sõiduki teise katselennuga üle Kármáni joone (100 km) kahe kuu jooksul eelmisest lennust.
 Euroopa rändekriis: Kreeka lähedal Egeuse meres läksid põhja kaks põgenikke vedanud paati, hukkus vähemalt 43 migranti, sealhulgas 17 last.
 Haiti võimud otsustasid riigis puhkenud poliitilise vägivalla tõttu määramata ajaks edasi lükata 24. jaanuariks kavandatud presidendivalimiste teise vooru. Valimisi on juba eelnevalt kahel korral edasi lükatud.
 Hispaanias lükkas senine peaminister Mariano Rajoy tagasi kuningas Felipe VI ettepaneku asuda moodustama uut valitsust.
 Horvaatia parlament kinnitas häältega 83:61 ametisse peaminister Tihomir Oreškovići valitsuse.
 Kanada lääneosas asuvas La Loche'i linnakoolis toimus koolitulistamine, milles hukkus neli inimest.
 Laoses valiti valitseva Rahvarevolutsioonilise Partei peasekretäriks riigi asepresident Boungnang Vorachith.
 Paavst Franciscus avaldas, et aruka kasutamise korral võib internetti, suhtlusvõrgustikke ja tekstsõnumeid pidada jumala kingituseks.
 Põhja-Koreas peeti kinni USA tudeng Frederick Otto Warmbier, keda väidetavalt süüdistatakse vaenulike tegude toimepanemises.
 Vanuatul toimusid parlamendivalimised. Parima tulemuse saavutasid Mõõdukate Parteide Liit ja Vanua'aku Pati, mis said mõlemad 52-kohalises parlamendis 6 kohta.
 Eesti haridus- ja teadusminister Jürgen Ligi ning Harku ja Saue valla juhid allkirjastasid Tabasalus Harku vallamajas ühiste kavatsuste protokolli Harku ja Saue riigigümnaasiumide asutamiseks.
 Hiiu maakonnas Kärdlas pandi nurgakivi Hiiumaa Gümnaasiumi hoonele.
 Kaitseväe keskpolügoonil toimusid kaitseväe esimesed lahinglaskmised tankitõrjesüsteemist FGM-148 Javelin. Ühe lasu maksumuseks on ligikaudu 100 000€.
 Rahvusooperis Estonia esietendus Giuseppe Verdi ooper "Aida".
 2017. aastal valmiva Tallinki veeldatud maagaasil toimiva kiirlaeva nimeks valiti Megastar.
 Tartu Tähetornis kuulutati välja Eesti 2015. aasta parimad teadusfotod.

23. jaanuar

 Ameerika Ühendriikide riigisekretär John Kerry kohtus Saudi Araabia pealinnas Ar-Riyāḑ Pärsia lahe äärsete araabia riikide esindajatega, arutades nendega Süüria rahuprotsessi edendamise võimalusi ja Iraani tuumaleppesse puutuvaid küsimusi.
 Hiina president Xi Jinping oli ametlikul visiidil Iraani pealinnas Teheranis, kus ta kohtus Iraani kõrgeima usujuhi ‘Alī Khāmene'ī ja presidendi Ḩasan Rūḩānīga. Koos lubati uue ajastu saabumist kahe riigi suhetesse.
 Hiinat tabas külmalaine. Mitmetes piirkondades registreeriti külmarekordid ja üle pika aja sadas jälle lund.
 Jordaania piirivalvurid lasid maha 12 Süüriast Jordaaniasse tungida üritanud 12 relvastatud meest.
 Jordani Läänekaldal juudi asunduse juures üritas 13-aastane palestiinlasest tüdruk pussitada juudist turvameest. Turvamees lasi teda rünnanud tüdruku maha.
 Kariibi merel Väikese Maisisaare lähedal hukkus väikese turismilaeva uppumisel 13 inimest.
 Poola pealinnas Varssavis avaldasid tuhanded inimesed meelt valitseva erakonna Õigus ja Õiglus kavade vastu muuta kodanike jälitamist puudutavaid õigusakte. Kavandatavate muudatustega soovitakse anda korrakaitseorganitele senisest suuremad volitused inimeste kommunikatsiooni jälgimisel.
 Prantsusmaal suleti Calais' sadam, sest Suurbritanniasse suunduda soovivad migrandid tungisid parvlaeva pardale.

24. jaanuar
Portugalis toimusid presidendivalimised. Valimised võitis absoluutse häälteenamusega Sotsiaaldemokraatliku Partei kandidaat Marcelo Rebelo de Sousa, keda toetas 52% valimas käinud inimestest. Paremuselt teise tulemusega saavutas 22,9% häältega António Sampaio da Nóvoa. Valimisaktiivsus oli 48,7%.
Suurbritannia rändaja Henry Worsley hukkus kurnatuse ja veepuuduse tõttu katsel läbida üksinda ja abilisteta Antarktika.
Turkish Airlinesi Houstonist İstanbuli lennanud lennukile tehti pommiähvardus, lennuk maandus Shannoni lennujaamas Iirimaal.
Türgi sõdurid pidasid kinni 23 ebaseaduslikult Süüriast riiki siseneda proovivat ISISe arvatavat liiget 21 lapsega.
Venemaa sulges osaliselt piiripunkti Norraga.
Eestis Tallinnas Kadrioru pargis avati mälestusmärk Jaan Poskale.

25. jaanuar
Ameerika Ühendriikide droon RQ-4 Global Hawk lendas esmakordselt Eesti õhuruumis.
 Hiina Vabariigi president Ma Yingjiu nimetas senise asepeaministri ja peaministri kohusetäitja Simon Changi alates 1. veebruarist peaministriks.
Terrorirühmitus Islamiriik avaldas video, milles näidatakse novembris Prantsusmaal veresauna korraldanud terroriste.
Venemaal Krasnojarski krais kukkus treeninglendu tehes alla hävituslennuk MiG-31. Mõlemal piloodil õnnestus katapulteeruda.
Genfis algama pidanud Süüria rahukõneluste järjekordne voor lükatakse tõenäoliselt edasi või jääb hoopis ära, sest tähtsamad osalised ei suuda kokku leppida, kes täpsemalt läbirääkimistelaua ääres kokku peaksid saama. Lisaks teatas diktaator Bashshār al-Asadi režiim, et kuna nende sõjaväe tegevus on olnud viimasel ajal edukas, keelduvad nad edaspidi rahukõnelustel igasugustest järeleandmistest.
Riigikogu õiguskomisjon lükkas kooseluseaduse rakendusaktide teise lugemise edasi, et pidada läbirääkimisi 51 poolthääle saamiseks.

26. jaanuar

 Marshalli Saarte parlament avaldas häältega 21:12 umbusaldust vaid 15 päeva varem ametisse vannutatud presidendile Casten Nemrale.
Prantsusmaal Dunkerque'i linna lähistel asuvas Grande-Synthe'i telklaagris sai tulistamises vigastada vähemalt neli inimest. Esialgsetel andmetel oli tegu konfliktiga kahe laagris tegutseva jõugu vahel. 
Taanis kiideti heaks reformid, millega pikendatakse põgenike perekondade taasühinemise aega kolmele aastale ning lubatakse konfiskeerida nende vara tasumaks majutuskulud.
Otepääl hävis tules Kolga teel asuv spaahotell Bernhard. Põlengus keegi viga ei saanud. Politsei alustas juhtunu uurimiseks kriminaalmenetlust, kahtlustatakse süütamist.

27. jaanuar

Katari välisministriks nimetati Sheikh Muhammad ibn Abdul Rahman Al Thani.
Majanduskoostöö ja Arengu Organisatsiooni (OECD) liikmed sõlmisid leppe infovahetuse tõhustamisest rahvusvahelistele suurfirmadele, et võidelda maksudest kõrvalehoidmise vastu.
Makedoonia peatas riiki läbida soovivate ning Põhja- ja Kesk-Euroopasse suunduvate põgenike sisselubamise Kreekast.
Marshalli Saarte parlament valis riigi uueks presidendiks Hilda Heine, kes vannutati järgmisel päeval ka ametisse.
Nigeerias Kogi osariigis vannutati kuberneriks Yahaya Bello.
Prantsusmaal streikisid teist päeva Pariisi taksojuhid taksoteenuse vahendamise firma Uberi vastu. Kohus otsustas, et taksoteenuse vahendamise firma Uber peab maksma Prantsuse taksode liidule (UNT) 1,2 miljonit eurot.

28. jaanuar
Euroopa rändekriis: Kreekas Samose saare lähedal uppusid paadi ümberminekul 24 põgenikku.
Rahvusvahelises kriminaalkohtus (ICC) algas kohtuprotsess Elevandiluuranniku endise presidendi Laurent Gbagbo üle, keda süüdistatakse sõja- ja inimsusvastastes kuritegudes.
Eesti otsingu- ja päästemeeskond (EST-USAR) osaleb 1. veebruarini kestval Euroopa Liidu elanikkonna kaitseõppusel Taanis.
Tallinnas Nordea kontserdimajas jagati Eesti muusikaauhinnad. Aasta naisartistiks valiti Elina Born, meesartistiks Jüri Pootsmann ja ansambliks Trad.Attack!.

29. jaanuar
Šveitsis Genfis algavad Süüria rahukõnelused.
Kelly Sildaru võitis maailma mainekaimal ekstreemspordivõistlusel X Games vigursuusatamise naiste pargisõidus kuldmedali, olles auhinnavõitjatest noorim naine.
Nordic Aviation teatas, et sellest suvest alustatakse lende Berliini, Viini ja Pariisi ning muudetakse aastaringseks seni hooajaline liin Münchenisse.

30. jaanuar
 Aafrika Liidu esimeheks valiti Tšaadi president Idriss Déby.
Euroopa rändekriis	
Türgi ja Kreeka vahel uppus põgenikke kandev paat, umbes 40 inimest hukkus. 75 inimest suudeti paadilt päästa. (Reuters)	
Türgi riiklik uudisteagentuur Anatolia teatas, et riigi politsei on salaoperatsiooni käigus kätte Pablo Picasso maali "Naine juukseid seadmas". (postimees.ee)	
Suhtlusvõrgustikud Facebook ja Instagram keelasid privaatsete relvamüügikuulutuste lisamise nende veebilehtedele. (CNBC) (The Christian Science Monitor)
Türgi teatas, et Venemaa sõjalennuk Su-34 rikkus nende õhupiiri. NATO peasekretär Jens Stoltenberg kutsus Venemaad käituma vastutustundlikult ja austama NATO õhuruumi. (postimees.ee) (err.ee)
Zika-viirusinfektsioon
Jamaica ametnikud kinnitasid viiruse jõudmist nende riiki, kui 4-aastane laps jõudis tagasi USA-st Texasest. (USA TODAY)
Colombias registreeriti üle rohkem kui 2000 rasedal naisel Zika viirus. (postimees.ee)

31. jaanuar
Süüria kodusõda: Sayyidah Zaynabi linnas hukkus enesetapurünnakus vähemalt 60 inimest. Rünnaku eest on vastutuse võtnud DAESH. (NBC)
Poola Remontowa laevatehases lasti vette sügisel Kuivastu-Virtsu praamiliinil sõitma hakkav praam Piret. (err.ee)
Suure sula tõttu suleti Haapsalu-Noarootsi jäätee. (postimees.ee)
Valgamaal Tõlliste vallas avati Valgamaa maleva Metsniku lasketiiru, mis on teine Kaitseväe vajadustele vastav kaasaegne lasketiir. (err.ee)

Viited

 2016-01